b'\n_START_ARTICLE_\nEkstremisme\n_START_PARAGRAPH_\nEkstremisme betegner en yderligtg\xc3\xa5ende adf\xc3\xa6rd eller holdning, is\xc3\xa6r indenfor politik eller religion. Begrebet bruges dels med en ofte neds\xc3\xa6ttende betydning i den politiske debat, dels i den samfundsvidenskabelige forskning med en mere deskriptiv, neutral betydning.\n_START_SECTION_\nEtymologi\n_START_PARAGRAPH_\nOrdet ekstremisme er kendt p\xc3\xa5 dansk siden 1961. Det er formodentlig inspireret af engelsk extremism og adjektivet "ekstrem", som via fransk extr\xc3\xaame kommer fra latin extremus (\'yderst\'). P\xc3\xa5 engelsk er ordet extremism kendt siden 1865.\n_START_SECTION_\nIngen pr\xc3\xa6cis definition\n_START_PARAGRAPH_\nSelvom ekstremisme betyder yderligtg\xc3\xa5ende, er der ikke nogen konsensus om en mere pr\xc3\xa6cis betydning af ordet. Det bruges i en r\xc3\xa6kke forskellige, omend besl\xc3\xa6gtede betydninger. Ekstremistiske holdninger kan s\xc3\xa5ledes v\xc3\xa6re holdninger, der 1) statistisk set er sj\xc3\xa6ldne, 2) befinder sig langt fra medianen, eller 3) opretholdes med  en s\xc3\xa6rlig intensitet, eller som er forbundet med et konspiratorisk eller ligefrem patologisk verdenssyn. _NEWLINE_Ekstremistiske holdninger kan i nogle tilf\xc3\xa6lde bevirke isolation fra det omgivende samfund  eller selv v\xc3\xa6re begrundet af en s\xc3\xa5dan isolation, og de kan opfattes som  truende for den samfundsm\xc3\xa6ssige tryghed. Ekstremistiske holdninger kan somme tider v\xc3\xa6re i konflikt med demokratiske styreformer og idealer om tolerance, ligesom de kan v\xc3\xa6re kombineret med antidemokratiske holdninger og handlinger.\n_START_SECTION_\nEkstremisme i Danmark\n_START_PARAGRAPH_\nI 2014 offentliggjorde sektorforskningsinstitutionen SFI - Det Nationale Forskningscenter for Velf\xc3\xa6rd den f\xc3\xb8rste samlede kortl\xc3\xa6gning af politiske og religi\xc3\xb8se antidemokratiske og/eller ekstremistiske milj\xc3\xb8er i Danmark. Rapporten var bestilt og finansieret af Social- og Integrationsministeriet. Rapporten pegede p\xc3\xa5 tre milj\xc3\xb8er, "hvor antidemokratisme eller ekstremisme potentielt kan finde sted: h\xc3\xb8jreradikale, venstreradikale og islamistiske milj\xc3\xb8er". Rapporten angav ogs\xc3\xa5 15 konkrete grupperinger (seks h\xc3\xb8jreradikale, fire venstreradikale og fem islamistiske), som ans\xc3\xa5s for antidemokratiske og/eller ekstremistiske.'